Marburg közigazgatása
Marburg városa a Belvárosból (Kernstadt), és 18 külső városrészből (Stadtteil) áll, melyeknek mindegyiknek saját helyi tanácsa (Ortsbeirat) van. A Belváros további 15 kerületből (Innenstadtbezirk) szerveződik, melyek egy közös helyi tanácsot állítanak fel.

A külső városrészek a ’70-es évekig önállóak voltak, majd az évek során a város városrészeivé integrálódtak.

1996-ban új osztályozási és számozási rendszert vezettek be a városfejlesztés megkönnyítésére, mely a régi 29 statisztikai kerület helyett már 33-at használ, ami megegyezik a belvárosi kerületek és városrészek összesített számával. Ha az első számjegy 1-es, az az egész városra vonatkozik, ha 2-es, az a Belvárosra, ha 3-as, az pedig a külső városrészekre. A második számjegy a kerület- és városrészcsoportokat, a harmadik szám pedig a konkrét kerületeket illetve városrészeket jelöli.

Az alábbi táblázat a statisztikai felosztás szerint sorolja fel a kerületeket és a városrészeket:

A belváros részei 
A belváros (Kernstadt) központját az Óváros (Altstadt), a Klinikai negyed (Klinikviertel), a Déli negyed (Südviertel) és Weidenhausen alkotja. Az Óvárost a népnyelv két részben említi: Felsővárosként (Oberstadt – a Marktplatz és környéke) és Alsóvárosként (Unterstadt – a városrész alacsonyabban fekvő részei). Az Óvárostól északra fekszik a Klinikai negyed, melynek központi része az Erzsébet-templom környéke, de ide tartozik a Régi Botanikuskert (Alte Botanische Garten), számos klinika, valamint néhány egyetemi épület is. Az Óvárostól délre helyezkedik el a Déli negyed, a belváros legvárosiasabb része, itt található több közintézmény is, pl. a városi levéltár (Hessische Stadtarchiv) valamint a bíróság (Amts- und Landgericht), valamint a sokak által nem szeretett, 14 emeletes Affenfelsen magasház.

A Lahn túlsó oldalán fekszik ugyan, de a belváros központi részéhez tartozik még Weidenhausen hangulatos, néhány utcából álló negyede.

A belváros nyugati részén található a Grassenberg, mely az óváros hátterét alkotja. Közepén található a marburgi grófi kastély (Landgrafenschloss), mellette számos szép fekvésű lakóházzal. Ehhez a városrészhez tartozik a Marbacher Weg nevű utca, mely a Ketzerbachhal kapcsolódik a Klinikviertelhez. Ezen az utcán található a közismert vakok iskolája (Blindenstudienanstalt – Blista), valamint az egyetem Gyógyszerészeti Intézete (Pharmazeutische Institut). Az utca másik vége Marbachhoz kapcsolódik, amely Marburg önálló városrésze, külső határában a Behringwerkével, mely Marburg egyik legnagyobb (gyógyszer)ipari üzeme.

Délkeletre található Ockershausen, mely egyike volt azoknak a községeknek, melyek elsőként egyesültek a várossal. A Südviertellel határos részén található Marburg középiskoláinak nagyobbik része, valamint a Georg-Gaßmann-Stadion, a marburgi sportélet központja.

Még délebbre, de jóval magasabban fekszik Stadtwald, amelyet a régi Tannenbergkasernéből alakítottak át lakónegyeddé, mely a Stadtwaldstraßével kapcsolódik közvetlenül Ockershausenhez.

Az óvárostól keletre, a Lahn túloldalán a dombokon fekszik Ortenberg családi házas lakóövezete. Itt található a fogorvosi klinika (Zahn-Medizinische-Klinik) is. Hozzá tartozik a Lahn és a vasút közötti egykori egyetemi könyvtár (Alte Universitätsbibliotek) és a Filozófiai Fakultás (Philosophische Fakultät) kockaépülete is.

Egybeépülve Ortenberggel, északra tőle található az Északi negyed (Nordviertel). Ez a városrész elsősorban tömbházakból áll, egyik része a Diákfalu (Studentendorf), az egyetemisták legnagyobb lakóövezete. Még északabbra fekszik Waldtal, Marburg legproblémásabb területe. A vasút túloldalán áll Afföller ipari területe.

Ortenbergtől délkeletre egy magasabb részen emelkedik a Richtsberg, a város legnagyobb lakótelepe, sok száz ember otthona. Nyugatról kapcsolódik hozzá a Südbahnhof negyed, mely Marburg kisebbik vasútállomása körül összpontosul.

Jegyzetek 

Hessen települései